หนุนสมาคมประกันชีวิตดึงเอกชนร่วมกองทุนประกันสุขภาพขรก.
มั่น หนุน สมาคมประกันชีวิต ดึงบริษัท รับทำกองทุนหลักประกันสุขภาพข้าราชการ ยันสิทธิประโยชน์ต้องมากกว่าเดิม
7 ต.ค. 2553

มั่น หนุน สมาคมประกันชีวิต ดึงบริษัท รับทำกองทุนหลักประกันสุขภาพข้าราชการ ยันสิทธิประโยชน์ต้องมากกว่าเดิม 
นายมั่น พัธโนทัย  รมช.คลัง เปิดเผยภายหลังงานครบรอบ120ปีกรมบัญชีกลางว่า จะหารือกับนายกรณ์ จาติกวณิช รมว.คลัง หลังจากที่เดินทางกลับจากการประชุมสภาผู้ว่าการธนาคารโลกและกองทุนการเงินระหว่างประเทศ หรือ ไอเอ็มเอฟ ที่ประเทศสหรัฐ ในช่วงวันที่  8-9 ต.ค นี้ เรื่องแนวทางการจัดตั้งกองทุนหลักประกันสุขภาพให้กับข้าราชการทั้งระบบ ซึ่งถือเป็นส่วนหนึ่งของการลดค่าใช้จ่ายงบประมาณของภาครัฐ  เพื่อเดินหน้าสู่การจัดทำงบประมาณแบบสมดุลในอีก 5 ปี 
ทั้งนี้ ที่ผ่านมาได้มีการหารือกับสมาคมประกันชีวิตแล้ว เชื่อว่าจะได้รับความสนใจ โดยจะให้บริษัทหลายแห่งรับทำประกันแบบหมู่ โดยยืนยันว่าคุณภาพการรักษาต้องเหมือนเดิมหรือดีกว่าเดิม ราคาก็ต้องควบคุมได้ด้วย เป็นหลักการที่ยึดในการเจรจา และหลังจากนี้สมาคมคงต้องไปคุยกันเอง อาจจะให้สมาคมรับไปแล้วเค้าก็ไปแบ่งกันในหลายๆ บริษัทในสมาคม
"อยากให้เอกชนเข้ามารับเรื่องค่ารักษาพยาบาลราชการปีละ  6.2 หมื่นล้านบาทไป เพราะงบส่วนนี้เพิ่มขึ้นทุกปี ซึ่งรมว.คลัง สนใจเรื่องนี้มากและบอกว่า ทางสาระ ล่ำซำ กรรมการผู้จัดการและประธานเจ้าหน้าที่บริหาร บริษัทเมืองไทยประกันชีวิต สนใจมากน่าจะมีการหารือในสัปดาห์หน้า"นายมั่นกล่าว 
นายมั่น กล่าวอีกว่า จากการหารือเบื้องต้นพบว่า เรื่องดังกล่าวมีปัญหาตรงที่เรื่อสูตรคำนวนว่าจะทำได้แค่ไหนที่เอกชนจะมารับ ว่าจะรับไหวหรือไม่ โดยมีกรอบวงเงินที่กำหนดไว้  ซึ่งเชื่อว่าจะดีกว่างการให้กรมบัญชีกลางบริหารเอง เพราะบริษัทประกันมีทั้งเครื่องมือ และสาขา